Милли матбугат, хәлең ничек?

	19-21 июнь көннәрендә Казанда V Төбәк һәм милли массакүләм мәгълүмат чаралары форумы башланды. Татарстанга Россиянең 30 субъектыннан масс-медиа вәкилләре җыелды. Кичә форумда катнашучылар республикабызның ММЧ тармагы белән танышты. Бүген Татарстан Мәдәният министрлыгында форумның пленар утырышы узды.	 Чарада милли һәм төбәк массакүләм матбугатның бүгенге хәле, аның үсеш перспективалары хакында җитди сөйләшүләр булды. Форумда катнашучылар Россиянең төрле почмакларында милли телләрдә чыгучы матбугат чаралары проблемаларын хәл итәргә тырышты. Милләтләр һәм конфессияләр арасында дуслыкны саклауда мондый газета-журналар, радио, телевидениенең роле турында аерым билгеләп үтелде.

“Татмедиа” Республика матбугат һәм гаммәви коммуникацияләр агентлыгы генераль директоры Ирек Миңнәхмәтов форумга илебезнең иң ерак төбәкләреннән кадәр килгән кунакларны, 10 милләт вәкилләрен туган телләрендә сәламләде. Моннан соң ул әлеге чарада катнашучыларга Россия Дәүләт Думасының милләт эшләре буенча комитеты рәисе Гаджимет Сафаралиевның мөрәҗәгатен җиткерде.

Форум эшендә катнашкан Матбугат һәм массакүләм коммуникацияләр федераль агентлыгы җитәкчесе Михаил Сеславинский басма матбугат чараларының иң борчулы мәсьәләләренә тукталды. “Россия почтасы” быел газета һәм журналларга яздыруга өстәмә субсидияләрсез калуы нәтиҗәсендә бүген басмалар ничек исән калырга дигән шөбһәле уйлар белән яши бит.

- Төбәк һәм милли массакүләм мәгълүмат чаралары – бизнес-проектлар түгел. Дәүләт массакүләм мәгълүмат чараларына, һичшиксез, ярдәм итеп торырга тиеш, - дип белдерде Михаил Сеславинский.

Татарстан Дәүләт Советы рәисе урынбасары – Журналистлар берлеге рәисе Римма Ратникова, үз чиратында, форумның нәкъ безнең республикабызда үткәрелүе очраклы хәл түгел, дип билгеләде.

- Милләтләр арасында тыныч, дустанә мөнәсәбәтләр саклау безнең игътибар үзәгендә булган мәсьәләләрнең берсе. Дөньяда 180гә якын милләт вәкиле булса, шуларның 115е бездә яши, - дип ассызыклап үтте ул.

Пленар утырышта шулай ук илнең төрле төбәкләреннән килгән вәкилләр чыгыш ясады. Бу сәгатьләрдә форумда журналистлар өчен семинарлар уза. Кичен “Күп төсмерле Россия” VII бөтенроссия бәйгесе җиңүчеләрен бүләкләү тантанасы көтелә.  
	Гүзәл НАСЫЙБУЛЛИНА	
Интертат.ру

	№   | 20.06.2014	


